იარომერჟიცე-ნად-როკიტნოუ

იარომერჟიცე-ნად-როკიტნოუ () — ქალაქი ჩეხეთის რესპუბლიკის ვისოჩინის მხარეში, ქალაქი ტრჟებიჩის რაიონში მდებარეობს. ქალაქის ისტორიული ცენტრი კარგად არის შემონახული და ჩეხეთის კულტურული ძეგლის სტატუსი აქვს. მუნიციპალიტეტის ტერიტორიაზე მდებარე ბონოვს სასოფლო კულტურული ძეგლის სტატუსი აქვს მინიჭებული.

ადმინისტრაციული დაყოფა
იარომერჟიცე-ნად-როკიტნოუ შვიდი მუნიციპალური ნაწილისგან შედგება:

იარომერჟიცე-ნად-როკიტნოუ
ბონოვი
ოჰრაზენიცე
პოპოვიცე
პრჟილოჟანი
რატიბორჟიცე
ვაცენოვიცე

მინი|ციხესიმაგრე და წმ. მარგარეტის ეკლესია
გეოგრაფია
იარომერჟიცე-ნად-როკიტნოუ ქალაქ ტრჟებიჩიდან სამხრეთით, დაახლოებით 13 კილომეტრში, ხოლო იჰლავიდან სამხრეთ-აღმოსავლეთით 40 კილომეტრში მდებარეობს. მუნიციპალიტეტის ტერიტორია იევიშოვიცეს ზეგანზეა. მის ტერიტორიაზე მდებარე ყველაზე მაღალი წერტილია სკალმინის გორა, რომლის სიმაღლე 557 მეტრია.

ქალაქში მიედინება მდინარე როკიტნა, რომელსაც მუნიციპალიტეტის ტერიტორიაზე როკიტკას ღელე ერთვის.იარომერჟიცე-ნად-როკიტნოუს ტერიტორიაზე რამდენიმე სათევზაო ტბორია.

ისტორია
გადმოცემის თანახმად იარომერჟიცე 1131 წელს ჰერცოგ ბორჟივოი II-ის ვაჟმა იარომირმა დააარსა და შესაბამისად მისი სახელი ეწოდა. ქალაქის დასახელება წერილობით წყაროებში პირველად 1265 წელს ჩნდება, ხოლო 1420 წელს ის პირველად არის მოხსენიებული, როგორც ქალაქი.

იარომერჟიცეს ყველაზე მნიშვნელოვანი განვითარება გრაფი იოჰან ადამ ფონ კვესტენბერგის მმართველობის დროს, XVIII საუკუნის პირველ ნახევარში მოხდა. მან ციხესიმაგრე ამჟამინდელი სახით აღადგინა და საერთო ჯამში ქალაქის ინფრასტრუქტურა გააუმჯობესა. მუსიკისადმი მისი ინტერესის წყალობით, ქალაქი კულტურულ ცენტრად იქცა და  იარომერჟიცული მუსიკალური ტრადიცია დაიბადა, რომელიც დღემდე გრძელდება.

1752 წელს, კვესტენბერგის გარდაცვალების შემდეგ, სწრაფად კლებადი ქონება კოუნისების ოჯახმა მემკვიდრეობით მიიღო, ხოლო მოგვიანებით ვრბნა-ფროიდენტალის ოჯახმა შეიძინა.

1871 წელს ქალაქში გაიყვანეს რკინიგზა, ხოლო 1899 წელს სკოლის ახალი შენობა ააგეს. ქალაქს 1928 წელს ეწვია ჩეხოსლოვაკიის პირველი პრეზიდენტი ტომაშ გარიგ მასარიკი. 1933 წელს ააგეს მერიის ახალი შენობა, მისი აგებიდან 3 წელიწადში იარომერჟიცეს ჩეხოსლოვაკიის მორიგი პრეზიდენტი ედუარდ ბენეში ეწვია.

ღირსშესანიშნაობები
იარომერჟიცე-ნად-როკიტნოუს ციხე მთელი რეგიონის ერთ-ერთი მთავარი ღირსშესანიშნაობაა. შენობა მთელ ევროპაში ერთ-ერთი უდიდესი ბაროკოს სტილის ნაგებობაა. იგი 1700–1737 წლებში აშენდა, მის ადგილზე XVI საუკუნის რენესანსის სტილის ციხე იდგა. ციხეს ფრანგული და ინგლისური ბაღები აკრავს გარს. 1947 წლიდან ის სახელმწიფოს საკუთრებაა და  ღიაა დამთვალიერებელთათვის.

ციხის მიმდებარედ მდებარეობს წმინდა მარგარეტის ეკლესია. აქ არსებული ეკლესია ბაროკოს სტილში 1716 წლიდან 1782 წლამდე პერიოდში აღადგინეს. ციხისა და ეკლესიის პროექტი არქიტექტორ იაკობ პრანდტაუერს ეკუთვნის. ციხსესიმაგრეს და ეკლესიას ჩეხეთის კულტურული ძეგლის სტატუსი აქვთ მინიჭებული.

პოეტ ოტოკარ ბრჟეზინას სახლმუზეუმი მის ყოფილ სახლშია განთავსებული.

ცნობილი ადამიანები
ფრანტიშეკ ანტონინ მიჩა (1694–1744) — დირიჟორი და კომპოზიტორი
ფრანტიშეკ ადამ მიჩა (1746–1811) — კომპოზიტორი
ოტოკარ ბრჟეზინა (1868–1929) — პოეტი და ესეისტი

რესურსები ინტერნეტში

სქოლიო

კატეგორია:ვისოჩინის მხარის ქალაქები